2011/0188 (NLE)

Propunere de

DECIZIE A CONSILIULUI

cu privire la poziția Uniunii Europene față de proiectul de regulament al Comisiei Economice pentru Europa a Națiunilor Unite privind siguranța pietonilor și proiectul de regulament al Comisiei Economice pentru Europa a Națiunilor Unite privind sursele de lumină cu diode electroluminiscente (LED) împreună cu rectificările acestora

CONSILIUL UNIUNII EUROPENE,

având în vedere Tratatul privind funcționarea Uniunii Europene,

având în vedere Decizia 97/836/CE a Consiliului din 27 noiembrie 1997 în vederea aderării Comunității Europene la Acordul Comisiei Economice pentru Europa a Organizației Națiunilor Unite privind adoptarea specificațiilor tehnice uniforme pentru vehicule cu roți, echipamente și componente care pot fi montate și/sau folosite la vehicule cu roți și condițiile pentru recunoașterea reciprocă a omologărilor acordate pe baza acestor specificații („Acordul revizuit din 1958”)[1], în special articolul 4 alineatul (2) a doua liniuță,

având în vedere propunerea Comisiei Europene,

având în vedere avizul Parlamentului European[2],

întrucât:

1. Cerințele standardizate ale proiectului de regulament al Comisiei Economice pentru Europa a Națiunilor Unite (CEE-ONU) privind dispozițiile referitoare la omologarea vehiculelor cu privire la siguranța pietonilor[3] și ale proiectului de regulament CEE-ONU privind dispozițiile referitoare la omologarea vehiculelor cu privire la sursele de lumină cu diode electroluminiscente (LED)[4] vizează să înlăture barierele tehnice în comerțul cu autovehicule între părțile contractante la Acordul revizuit din 1958 și să garanteze că aceste vehicule oferă un nivel ridicat de siguranță și protecție.

2. Este necesar să fie definită poziția Uniunii Europene cu privire la proiectele de regulament menționate și, prin urmare, crearea posibilității pentru Uniunea Europeană, reprezentată de Comisie, de a vota în favoarea acestor proiecte.

3. Comisia Europeană consideră că cele două proiecte de regulament, atât cel cu privire la siguranța pietonilor, cât și cel cu privire la sursele de lumină cu diode electroluminiscente (LED) ar trebui incluse în sistemul Uniunii Europene de omologare de tip a autovehiculelor,

DECIDE:

Articolul 1

Prin prezenta decizie se probă proiectul de regulament CEE-ONU privind siguranța pietonilor, astfel cum acesta figurează în documentul CEE-ONU TRANS/WP.29/2010/127.

Articolul 2

Prin prezenta decizie se probă proiectul de regulament CEE-ONU privind sursele de lumină cu diode electroluminiscente (LED), astfel cum acesta figurează în documentul CEE-ONU TRANS/WP.29/2010/44.

Articolul 3

Uniunea Europeană, reprezentată de Comisie, va vota în favoarea proiectelor de regulament CEE-ONU menționate la articolele 1 și 2 cu ocazia viitoarei reuniuni a Comitetului Administrativ al Forumului Mondial CEE-ONU pentru Armonizarea Regulamentelor Vehiculelor.

Articolul 4

În ceea ce privește dispozițiile articolelor 35 și 36 din Directiva 2007/46/CE a Parlamentului European și a Consiliului din 5 septembrie 2007 de stabilire a unui cadru pentru omologarea autovehiculelor și remorcilor acestora, precum și a sistemelor, componentelor și unităților tehnice separate destinate vehiculelor respective, se recunoaște echivalența cerințelor din proiectul de regulament CEE-ONU privind siguranța pietonilor cu cele stabilite la punctele 3.1, 3.3, 3.4, 3.5 din anexa I la Regulamentul (CE) nr. 78/2009 al Parlamentului European și al Consiliului privind omologarea de tip a autovehiculelor în ceea ce privește protecția pietonilor și a altor utilizatori vulnerabili ai drumurilor[5].

Articolul 5

Proiectele de regulamente CEE-ONU cu privire la siguranța pietonilor și la sursele de lumină cu diode electroluminiscente (LED) devin parte a sistemului european de omologare de tip a autovehiculelor.

Adoptată la Bruxelles,

Pentru Consiliu,

Președintele

[1] JO L 346, 17.12.1997, p. 78.

[2] JO (…) încă nepublicat

[3] Document CEE-ONU CEE TRANS/WP.29/2010/127.

[4] Document CEE-ONU CEE TRANS/WP.29/2010/44.

[5] JO L 35, 4.2.2009, p. 1.